Maatskappy ondersoek oor herroep van appelsap | Maroela Media
Verskeie besendings appelsap is die afgelope weke weens veiligheidskommer onttrek. (Argieffoto: Unsplash)
Die Nasionale Verbruikerskommissie het 'n ondersoek van stapel gestuur na die gedrag van Elgin Fruit Juice, 'n maatskappy wat 100%-appelsapkonsentraat verskaf.
Die ondersoek is van stapel gestuur nadat Coca-Cola, Pioneer Foods en Woolworths die afgelope paar weke sommige van sy 100%-appelsapprodukte weens veiligheidskommer aan die mark onttrek het.
Die produkte het 'n verhoogde vlak van patulien bevat. Patulien is 'n natuurlike mikotoksien waarvan verhoogde vlakke siektetoestande tot gevolg kan hê. Dit kan volgens die Wêreldgesondheidsorganisasie ook naarheid, braking en maagdermprobleme veroorsaak.
Woolworths het sy enkelboksies en sespakke met 'n vervaldatum van 23, 28 en 29 Maart 2022 herroep, Pioneer Foods moes sy 100%-appelsapprodukte wat onder sy LiquiFruit-handelsmerk in Suid-Afrika, Botswana en Namibië verkoop word, herroep, terwyl Coca-Cola ses besendings Appletiser herroep het.
Thezi Mabuza, waarnemende kommissaris van die kommissie, sê gegrond op inligting wat tot dusver ontvang is, het die kommissie billike rede om te glo dat "Elgin Fruit Juice goedere verskaf het wat onveilig is of 'n moontlike gevaar vir lede van die publiek inhou".
Volgens Mabuza sal die ondersoek die kommissie help om die aard, oorsaak en omvang van die risiko vir verbruikers te bepaal.
"Die Wet op Verbruikersbeskerming benadruk dat elke verbruiker die reg het om goedere te ontvang wat veilig en van goeie gehalte is," sê sy.
"Indien die ondersoek wys dat Elgin Fruit Juice die bepalings van die wet oortree het, sal die kommissie die saak na die nasionale verbruikerstribunaal verwys waar ons sal vra vir 'n administratiewe boete van 10% van sy jaarlikse omset, of R1 miljoen, watter een ook al die grootste is."
Mabuza sê die doel en beleid van die wetgewing is onder meer om billike sakepraktyke te bevorder, terwyl verbruikers steeds beskerm word.
"Ons sal nie 'n situasie toelaat waar die gesondheid van verbruikers in die gedrang gebring word nie."
Natuurlik moet produkte veilig vir gebruik wees maar die "Nasionale Verbruikerskommissie" klink vir my te oordeel aan Mabuza se opmerkings alte veel na n klomp self belangrike burokrate wat niks skep, bou of maak nie maar tog altyd baie, baie besig is. Nes die Menseregtekommissie …
Asb tog!!!maar ANCancer laat toe dat vleis vol brommers sonder verkoeling in oop publieke areas aan mense verkoop word…Viva…Viva…
Dinge gebeur Né
Elgin maak seker geen bydrae tot die ANC verkiesings koffers nie en daar moet dus kragdadig teen hulle opgetree word !!!!